Gallout a rafe lu Israel mont kuit eus kêrioù Sisjordania zo bet aloubet en-dro gantañ ac’hann d’un eizhteiz. Hogen chom a raio e Ramallah hag e Bezleem keit-ha-ma ne vo ket roet dezhañ ar « sponterien » zo kuzhet enno, a oa bet embannet dec’h gant Kentañ ministr Israel, Ariel Sharon. Dileuridi ar CICR (Poellgor etrebroadel ar Groaz Ruz, aet da glask reuzidi en ul lodenn eus ar c’hamp, o deus gwelet dismantroù evel ma vije bet ur c’hren-douar : tiez kouezhet en o foull, hentoù distrujet, disac’hadennoù ha dismantroù e pep lec’h.